**Moşul ăsta, Nicolae**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Moşul ăsta, dragi copii,

Sunt convins, la toţi vă spun,

Tare-i darnic şi-nţelept,

E un fel de… Moş Crăciun.

Ştiu precis, în noaptea asta,

De o ninge, de-o fi ploaie,

Pe un cal ca spuma albă

Va veni… Moş Nicolae!

Se va da jos de pe cal,

Va pătrunde-n orice casă.

Unde vede o ghetuţă –

Un cadou acolo lasă.

Să vă zic ce întâmplare…

Ca şi ieri, azi am uitat

Să îmi spăl ghetuţele.

Le-am lăsat şi… m-am culcat.

Stau în pat şi mă gândesc,

Poate că ar fi mai bine

Să mă scol, să le-îngrijesc?

Totuşi… Nicolae vine…

Dar mi-e lene, of, mi-e lene,

Şi mi-e tare, tare somn.

Şi am adormit pe dată,

Cum adoarme orice… om.

Iar prin somn, măi copilaşi

Văd cum moşul a intrat,

Mi-a luat ghetuţele,

Şi ce credeţi? Le-a spălat.

Iar apoi mi le-a umplut

Cu bomboane fel de fel,

Moşul ăsta dragii mei

Parcă chiar mi-ar fi bunel.

Dimineaţa mă trezesc,

Mă ridic din pat fuguţa,

Sunt convins că am visat,

Caut lângă prag… vărguţa.

Nici pomină de vărguţă,

Găsesc ghetele spălate,

Strălucesc ca nou-nouţe,

Lustruite, curăţate.

Şi sunt pline cu bomboane,

Zău că tare mi-e ruşine,

Îi promit în gând lui Moşu,

Altă dată când mai vine,

Va găsi ghete curate.

Sper că mă ţin de cuvânt,

Ghete-atât de îngrijite

Nu vor mai fi pe Pământ!